O vet! Dié ‘kuur’ het mense die joos inEen sosialemediagebruiker het gewaarsku dat die toestel die gevaar loop om ongesonde eetgewoontes te kweek. (Foto: Unsplash) Nieu-Seelandse navorsers het ŉ gewigsverlies-apparaat ontwikkel wat magnete gebruik om die bruikbaarheid van pasiënte se kakebene te beperk. Die apparaat word deur navorsers beskou as die nuwe instrument om vetsug te takel, maar kritici vergelyk dit met dié van ŉ Middeleeuse marteltoestel. Verskeie sosiale mediaverbruikers het ook hul mond hieroor uitgespoel. Dié sogenaamde kuur vir vetsug behels dat ŉ tandarts magnete en boute aan die boonste en onderste kiestande van die pasiënt aanbring sodat die kake net twee millimeter kan oopmaak. Paul Brunton, hoofnavorser van die Universiteit van Otago, sê die toestel beperk nie die gebruiker se asemhaling of spraak nie, maar net tot só mate dat hy of sy slegs vloeistof kan inneem. “Dit is ŉ nie-indringende, omkeerbare, ekonomiese en aantreklike alternatief vir chirurgiese prosedures,” het Brunton gesê. “Die doel van die apparaat is nie om kort- of langtermyn gewigsverlies te bewerkstellig nie, maar eerder om pasiënte te help gewig verloor voor prosedures.” Otago and UK researchers have developed a world-first weight-loss device to help fight the global obesity epidemic: an intra-oral device that restricts a person to a liquid diet. Read more: https://t.co/eLhXwipiqs pic.twitter.com/Of6v3uvVbX — University of Otago (@otago) June 28, 2021 In ŉ artikel wat vandeesmaand in die Britse tandheelkundejoernaal gepubliseer is, sê die navorsers dat sewe vroue elk sowat 6 kg verloor het tydens ŉ twee week proefneming met dié apparaat. Hulle het die apparaat die DentalSlim-dieetbeheerder gedoop. “Die pasiënte het aanvanklik ŉ bietjie ongemak beleef, maar kon dit oor die algemeen verdra.” Navorsers sê DentalSlim verskil van die kaakbehandeling wat in die 1980’s gebruik is om mense tot vloeistowwe te beperk, deurdat dit ŉ noodvrystelling het indien pasiënte sou opgooi of ŉ paniekaanval kry. Dié noodstelling is nie deur enige van die pasiënte gebruik tydens die twee week lange proefneming nie. “Een vrou het wel erken dat sy sjokolade gesmelt het en dit gedrink het.” Die bekendstelling van die apparaat het talle reaksies op sosialemedia ontlok. Baie gebruikers het die navorsers daarvan beskuldig dat hulle vet mense viktimiseer en talle het die etiek agter die proefneming bevraagteken. Een sosialemediagebruiker het die apparaat as “aanstootlik en onmenslik” beskryf, terwyl ŉ ander een sê dat dit die gevaar loop om ongesonde eetgewoontes te kweek. “In plaas daarvan om marteltoestelle te ontwikkel kan navorsers hulle aandag aan die verouderde en onvanpaste liggaamsmassa-indeks (bmi) skend,” het een sosialemediagebruiker geskryf. Volgens Brunton is die proeffase van die apparaat deur ŉ etiekkomitee goedgekeur en is dit volgens internasionale riglyne uitgevoer.